Piet Retief: Polisie waarsku oor geweld buite hof | Maroela Media
Piet Retief: Polisie waarsku oor geweld buite hof
Betogers was teen Maandagmiddag steeds buite die hof op Piet Retief. (Foto: Tania Heyns/Maroela Media)
Die polisie in Mpumalanga het gewaarsku teen verdere oproerige gedrag soos dit wat Maandag buite die landdroshof op Piet Retief gesien is.
Maroela Media het vroeër berig die polisie moes onder meer skokgranate inspan om 'n groep betogers in bedwang te bring.
Hulle het van vroeg gisteroggend buite die hof saamgedrom waar verskeie mans vir die moord op twee mans verlede naweek verskyn het.
Kol. Donald Mdhluli, polisiewoordvoerder in Mpumalanga, sê sommige mense het probeer om die doringdraad te verwyder wat gespan is om te keer dat hulle die hofperseel binnegaan en om te verseker die verrigtinge kan sonder ontwrigting voortgaan.
"Die polisie het hulle gekeer om die draad te verwyder, maar hulle het op 'n plundertog gegaan en die vensters van minstens drie private voertuie uitgeslaan, asook die vensters van 'n sakeonderneming," sê Mdhluli.
"Hulle is glo ook na 'n drankwinkel waar hulle dit van drankies gestroop het.
"Twee polisievoertuie is beskadig en 'n man is glo deur dieselfde groep mense gesteek."
Die provinsiale polisiebestuur het mense gemaan om hulle van dié soort gedrag te weerhou.
"Die behoorlike kanale moet gevolg word om sake te takel, eerder as om hulle tot geweld te wend. Die vernietiging van eiendom gaan nie probleme oplos nie. Dit is suiwer misdadigheid en die reg sal sy loop neem teen sulke mense," het genl.maj. Thulani Phahla, waarnemende polisiehoof in Mpumalanga, gesê.
Daniel Cornelis Malan (38), Cornelius Lourens Greyling (25), Othard Johann Klingenberg (53), Ignatius Michael Steynberg (31) en Zenzele Mzikayise Patric Yende (48) het Maandag in dié hof verskyn in verband met die moord op Mgcini Amos Coka en Zenzele Coka op die plaas Pampoenkraal.
Volgens die klagstaat is 'n sesde verdagte nog in die hospitaal. Die persoon het nog nie in die hof verskyn nie.
Die mans staan elk op twee aanklagte van moord tereg. Aanklagte van ontvoering en poging tot moord is intussen op die klagstaat bygevoeg.
Die mans se aansoek om borgtog word Dinsdagoggend weer hervat.
Stakers wil Woensdag Rand Water se krane toedraai
Ministershuis bly ook in slag in Kaapse brande
Ga,net n verskoning om te plunder en amok te maak
Alweer geplunder en voertuie beskadig. Barbarisme is heeltemal aanvaarbaar vir ANC regering. Geen respek vir privaat eiendom nie.
Ja en onskuldige mense se voertuie word met klippe betook,mense wat niks met die moorde te doen het nie en ook nie naby die hof was nie.Vandag mag geen besighede in ons dorp hulle deure oopmaak nie en trokke gaan gebrand word.Dit druis in teen alle regte wat die grondwet my biesd asook die handves van menseregte en oom met die hoed skitter in sy afwesigheid.Ironies net blankes word geteiken.Hier kom 'n Coligny 2 saak.Die polisie het sovêr so droog gemaak met die ondersoek wat ten hemele skreeu.
nou is dit "misdadigheid" maar toe die wittes dit gedoen het is hulle gearresteer vir terrorisme? Hoe werk dit….? Hierdie land, hierdie eens mooie land….
Wat het die privaat motors en drankwinkel met hulle betogery te doen,daar is nie pille vir dom mense nie.